text: Anden gang så ta’r vi ham og putter ham i spjældet
  19 marts 2017 kl. 16.23
  Første gang måtte de lade en 36-årig mand fra Horsens gå efter et indbrud i Esbjerg. Men da han blev taget for anden gang på et døgn, så kommer han for en dommer...
  Manden begik lørdag indbrud i en villa tæt på politigården i Esbjerg. En nabo så, at manden brød døren op, og naboen fulgte efter ham ind i villaen.
  - Vi havde ikke nok på ham til en fremstilling, og så blev han løsladt, fortæller vagtchef Erik Lindholdt til TV SYD. Men vi havde nok på fornemmelsen, at ham ville vi få at se igen.
  Ved middagstid kom der så en anmeldelse om indbrud i Stormgade. På den private videoovervågning kunne man se en mandsperson samle effekter i boligen.
  - Vi fandt ud af, at det måtte være den samme mand, siger vagtchefen. Og så regnede vi ud, hvor vi nok kunne finde ham.
  - Og nu har vi smidt ham over i arresten, fortsætter Erik Lindholdt, som i øvrigt roser gode vidner, som har hjulpet med opklaringen.
  - Det er dejligt, når det lykkes.
  Politiet fandt i øvrigt tyvekoster fra dagens indbrud og effekter, som formodes at stamme fra andre indbrud i Esbjerg.
  